B4-0335, 0348, 0361, 0367, 0411 και 0414/96

Ψήφισμα σχετικά με την 52η σύνοδο της Επιτροπής Ανθρωπίνων Δικαιωμάτων των Ηνωμένων Εθνών

Το Ευρωπαϊκό Κοινοβούλιο,

- έχοντας υπόψη τα ψηφίσματα που ενέκρινε σχετικά με τα ανθρώπινα δικαιώματα κατά τα έτη 1995/1996 και το ψήφισμά του της 26ης Απριλίου 1995 σχετικά με τα δικαιώματα του ανθρώπου στον κόσμο κατά το 1993/1994 ((ΕΕ C 126 της 22.05.1996, σελ. 15)),

Α. λαμβάνοντας υπόψη ότι η Επιτροπή Ανθρωπίνων Δικαιωμάτων των Ηνωμένων Εθνών είναι το διεθνές όργανο το οποίο μπορεί να θεωρηθεί ως το πλέον σημαντικό ετήσιο φόρουμ συζήτησης για τα θέματα που άπτονται των ανθρωπίνων δικαιωμάτων,

Β. λαμβάνοντας υπόψη ότι τα ανθρώπινα δικαιώματα είναι ένας από τους βασικούς στόχους της ευρωπαϊκής κοινής εξωτερικής πολιτικής και πολιτικής ασφάλειας (ΚΕΠΠΑ) και υπενθυμίζοντας ότι η Ευρωπαϊκή Ένωση άρχισε να διαμορφώνει μία πιο εξελιγμένη πολιτική στον τομέα των ανθρωπίνων δικαιωμάτων, π.χ. με την συστηματική εγγραφή ρήτρας για τα ανθρώπινα δικαιώματα στις συμφωνίες με τρίτες χώρες ((Βλέπε έγγραφο COM(95)0216 της 23.05.1995: «Συμπερίληψη του σεβασμού των δημοκρατικών αρχών και των ανθρωπίνων δικαιωμάτων στις συμφωνίες μεταξύ της Κοινότητας και των τρίτων χωρών»)) και με τη λήψη άλλων μέτρων ή πρωτοβουλιών για την προαγωγή των ανθρωπίνων δικαιωμάτων ((Βλέπε έγγραφο COM(95)0567 της 22.11.1995: «Η Ευρωπαϊκή Ένωση και οι εξωτερικές όψεις της πολιτικής για τα ανθρώπινα δικαιώματα: από τη Ρώμη στο Μάαστριχτ και μετά»)),

Γ. λαμβάνοντας υπόψη την τελική διακήρυξη και το πρόγραμμα δράσης που ενέκρινε η Παγκόσμια Διάσκεψη της Βιέννης για τα Ανθρώπινα Δικαιώματα, συμπεράσματα τα οποία υποστήριξε ενεργά η Ευρωπαϊκή Ένωση,

Δ. υπενθυμίζοντας ότι η Ευρωπαϊκή Ένωση υποστήριζε ανέκαθεν την οικουμενικότητα, την αλληλεξάρτηση και το αδιαίρετο των ανθρωπίνων δικαιωμάτων,

Ε. λαμβάνοντας υπόψη ότι οι θέσεις που λαμβάνουν οι φορείς που εκπροσωπούν την Ένωση σε διεθνείς διασκέψεις πρέπει να συμφωνούν με τις θέσεις άλλων θεσμικών οργάνων της Ένωσης,

ΣΤ. λαμβάνοντας υπόψη τον ορισμό Ύπατου Αρμοστή για τα Ανθρώπινα Δικαιώματα, ο οποίος πρέπει να υποστηριχθεί από την Ευρωπαϊκή Ένωση,

1. ζητεί από το Συμβούλιο να διατυπώσει με σαφήνεια περιορισμένο αλλά σαφώς καθορισμένο αριθμό προτεραιοτήτων για τις πρωτοβουλίες ή τις δράσεις που θα επιδιώξει κατά τη συνεδρίαση της Επιτροπής Ανθρωπίνων Δικαιωμάτων, με βάση τις θέσεις που έχει λάβει το Ευρωπαϊκό Κοινοβούλιο[semigr ]

2. επιμένει ιδιαίτερα στη σημασία που αποδίδει η Ένωση στην υποστήριξη που θα πρέπει να παρασχεθεί στη διαδικασία εκδημοκρατισμού στην Αφρική, κυρίως στο Σουδάν και στη Νιγηρία, στη σημασία επίσης που αποδίδει στην κατάσταση των παιδιών του δρόμου και στην εκμετάλλευση των παιδιών και των γυναικών που είναι θύματα πορνείας και καταναγκαστικής εργασίας, στην κατάσταση των ανθρωπίνων δικαιωμάτων στην Τουρκία, το Ιράν, το Ιράκ και σε άλλες χώρες του Κόλπου, καθώς και στα προβλήματα του Ανατολικού Τιμόρ[semigr ]

3. επιμένει ιδιαίτερα στη σημασία που αποδίδει στην κατάσταση των ανθρωπίνων δικαιωμάτων στην Κίνα, και συγκεκριμένα στη φυλάκιση του Wei Jingsheng, στο σχέδιο Pan Am, στο ζήτημα του Panchen Lama που ορίστηκε από τις κινεζικές αρχές, καθώς και στην κατάσταση που επικρατεί στα ορφανοτροφεία[semigr ]

4. ζητεί να δοθεί ιδιαίτερη προσοχή στις ενέργειες πρόληψης των συγκρούσεων και στην κατάσταση των ανθρώπινων δικαιωμάτων και των μειονοτήτων σε περιοχές όπου σημειώνονται ένοπλες συγκρούσεις, όπως η Τσετσενία, το Αζερμπαϊτζάν, η Αρμενία και η πρώην Γιουγκοσλαβία[semigr ]

5. ζητεί από το Συμβούλιο, ενεργώντας μέσω των χωρών μελών που εκπροσωπούνται στο πλαίσιο της Επιτροπής, να λάβει υπόψη, σε σχέση με τις προτεραιότητές του, τα ψηφίσματα και τις θέσεις που ενέκρινε το Ευρωπαϊκό Κοινοβούλιο κατά τα έτη 1995-1996[semigr ]

6. ζητεί να δοθεί ιδιαίτερη προσοχή για την ομαλή διεξαγωγή των εργασιών των διεθνών δικαστηρίων για τα εγκλήματα πολέμου, που διεπράχθησαν στην πρώην Γιουγκοσλαβία και στη Ρουάντα[semigr ]

7. ζητεί από την Επιτροπή και το Συμβούλιο να παράσχουν την πλήρη υποστήριξή τους στον Ύπατο Αρμοστή για τα Ανθρώπινα Δικαιώματα[semigr ]

8. ζητεί από το Συμβούλιο να θίξει το θέμα της φάτφα κατά του Σαλμάν Ρασντί, και επιμένει στην ανάγκη για την Ιρανική Κυβέρνηση να προβεί σε γραπτή δήλωση όπου θα ορίζεται ότι η φάτφα δεν πρέπει να εκτελεσθεί[semigr ]

9. ζητεί από το Συμβούλιο να αναλάβει πρωτοβουλίες με στόχο τον εντοπισμό των μεθόδων και των μέσων για την καλύτερη προώθηση του σεβασμού των ανθρωπίνων δικαιωμάτων σε ολόκληρο τον κόσμο[semigr ]

10. ζητεί από το Συμβούλιο, καθώς και από την Επιτροπή Εξωτερικών Υποθέσεων να παρουσιάσουν έκθεση, μετά τη Σύνοδο της Επιτροπής Ανθρωπίνων Δικαιωμάτων των Ηνωμένων Εθνών, εξηγώντας τους στόχους και τη στρατηγική και να προβούν σε απολογισμό της δραστηριότητας της Ένωσης στην εν λόγω σύνοδο[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.